text: Naj bo prihodnost brez konflikta med ekologijo in ekonomijo | Revija Vzajemnost Kaj vas je kot profesorico kemije in biologije pripeljalo do tega, da ste se začeli ukvarjati z ekologijo na socialnopodjetniški način? Da sem se po sedmih letih dela v šolstvu odločila za podjetništvo na področju ravnanja z odpadki, sta predvsem dva povoda – odpadki so postajali vse večji okoljevarstveni problem, pri reševanju tega pa je bil zelo očiten velik primanjkljaj znanja, posledično pa tudi inovativnih pristopov in rešitev. Začela sem iskati možnosti za zmanjševanje odpadkov na eni strani in za preprečevanje nastajanja odpadkov na drugi strani. Del rešitve tega problema je ponovna uporaba odpadkov na osnovi socialnega podjetništva. To odpira tudi možnosti za nova zelena delovna mesta, ki so z ustreznim procesom dela prilagojena tudi težje zaposljivim osebam. Tako sem si delo, ki ga zdaj opravljam, vzpostavila iz problemov, ki sem jih preoblikovala v rešitve. Se pa še vedno vsak dan učim. Na področju ponovne uporabe in razvoja sodeluje tudi moj mož, zato se veliko pogovarjava in izmenjujeva mnenja o rešitvah, idejah. V nenehnem prepletanju informacij gradiva potencial znanja in idej za nove dejavnosti. Te so kot substrat-delo-terapija za naše zaposlene in za tiste, ki se nam pridružujejo prek shem vključevanja in rehabilitacije. Inovativnost imate tako rekoč v genih ... V naši družini je bil oče inovator in njegove ideje ter rešitve so znane po vsej Slovenije, tudi zunaj nje. Vsi štirje otroci smo odraščali v tem duhu. Oba moja brata delujeta na tehniškem področju, midve s sestro dvojčico pa na področju varovanja okolja. Sestra na primer vodi Mednarodni center za samooskrbo Dole, kjer razvija nove pristope, ki so v tem času še toliko pomembnejši. Vaš Center ponovne predelave (CPU) se je razširil po Sloveniji, z njim pa se širi tudi zavedanje o dobrobiti reciklaže – za varovanje narave, potrošnike in nova delovna mesta. Med zavrženimi izdelki in materiali, ki čakajo na uničenje, je veliko še uporabnih, in te v naših centrih predelamo, da dobijo novo dodano vrednost. Podjetje CPU, ki ima sedež v Ormožu, ima šest enot po Sloveniji. Te prevzemajo odvečne izdelke in materiale in jih preoblikujejo – poskrbijo za demontažo, čiščenje, barvanje, tapeciranje, sestavljanje, krojenje, šivanje itd. Iz tega, kar je bilo namenjeno uničenju, naredijo nove uporabne izdelke, domače okolje pa razbremenijo odpadkov. Za ponovno uporabo odpadkov porabimo bistveno manj energije, kot jo potrebujemo za nove izdelke, in kar je tudi zelo pomembno, ne posegamo po novih surovinah. Naš moto je uporabiti samo tisto, kar že obstaja, za to pa so potrebne inovativne rešitve zaprte zanke. Pomembno je tudi, da centri omogočajo delovna mesta posameznikom iz ranljivih, težje zaposljivih skupin. Za potrošnike pa je dobrodošlo, da so ti izdelki tako rekoč unikatni in cenovno ugodnejši. Oblikovali smo tudi svoji blagovni znamki CPU design in CPU nostalgija. Potrošniki in podjetja lahko v CPU dobijo zanimivo pohištvo, opremo za dom, igrače, otroško in športno opremo, tekstil, dodatke, elektronsko opremo, pa še nisem naštela vsega. V sklopu praktičnega usposabljanja potrošnikov, ki je tudi del vašega poslanstva, je zanimiva »kavarniška popravljalnica«. V njej se obiskovalci ob pitju kave ali čaja lahko naučijo enostavnih popravil in šivanja, trikov odstranjevanja madežev, finomotorike pletenja in kvačkanja z iglami ali brez, izdelave dekoracij iz odvečnega materiala ipd. Naučijo se lahko tudi pravilnega vzdrževanja izdelkov – od oblačil do pohištva ali pralnega stroja; tudi to je pomemben prispevek k zmanjševanju odpadkov. Za otroke pa je urejen ustvarjalni kotiček za popravilo igrač. Tako skupaj dosegamo tri ključne aktivnosti trajnostne potrošnje: zmanjšaj, popravi, ponovno uporabi. Zakaj ste polovico enot CPU predali v upravljanje lokalnih skupnosti? Pri teh projektih smo vseskozi sodelovali z občinami in komunalnimi podjetji, zato smo po vzpostavitvi enot CPU poiskali izvajalca, ki je prevzel to dejavnost. Končno je tudi naša primarna naloga razvoj in nato usposabljanje lokalnih deležnikov za uporabo socialne inovacije v praksi. V lokalnem okolju je pomembno, da sodelujejo tam živeči izvajalci, ki najbolje poznajo njihove izzive in probleme. Velik pomen našega socialnega podjetja pa je seveda tudi ustvarjanje novih, potrebnih, tržno zanimivih izdelkov z nizkim ekološkim odtisom, ki so izdelani izključno po principu REUSE. To pomeni brez obremenjevanja okolja in porabe novih surovin, kar je pomembno tako za varovanje narave kot tudi za boljšo kakovost življenja. Za doseganje razvojnih ciljev smo vzpostavili svojo raziskovalno skupino REUSE; njena pomembna naloga je iskanje novih izzivov, pri čemer vključujemo lokalna okolja – od občin, komunalnih podjetij do razvojnih agencij in ljudskih univerz. Z njimi želimo z roko v roki trajnostno sodelovati. Katero od ekoloških vprašanj po vašem mnenju kliče po urgentnem ukepanju? Veliko jih je, na prvem mestu je zagotovo segrevanje Zemlje. Posledice so višanje temperatur, pogoste podnebne spremembe in povečanje števila vremenskih pojavov, kot so orkani, poplave, suše. Segrevanje povzroča tudi veliko gospodarsko in človeško škodo. Človeštvu vse bolj grozi pomanjkanje in onesnaženje pitne vode. Na našem planetu je sicer ogromno vode, toda kar 97 odstotkov vode je v morjih – torej slane vode, dva odstotka svetovnih zalog vode pa sta zamrznjena. To pomeni, da je človeku na voljo en sam odstotek vode, zato je skrb za pitno vodo danes pereč svetovni problem. Problem je seveda tudi onesnaževanje zraka, kar bi lahko zmanjšali s spodbujanjem razvijanja kemikalij, ki ne vsebujejo CFC, pa s predelavo odpadkov, z večjo uporabo virov energije, kot sta sonce in veter, ter z zmanjšanjem porabe fosilnih goriv ter izpustov ogljikovega dioksida v ozračje. Z uničevanjem ozona smo že nevarno načeli ozonsko plast, ki preprečuje škodljivim ultravijoličnim žarkom, da bi dosegli Zemljo. To redčenje plasti povzročajo CFC (klorofluoroogljikovodiki), haloni in metil bromid. Z večanjem števila prebivalstva ter povečanjem industrializacije je postal problem ozonske luknje tako opazen, da so odgovorni v svetovnem merilu ukrepali, in ta se ne veča več tako pospešeno, kot se je še nedavno nazaj. Torej se da marsikaj premakniti, če svetovna politika stopi skupaj. Prav vsak človek pa lahko s svojim ravnanjem, ki realno vpliva na manjše onesnaženje, pripomore k varovanju okolja in narave. Tudi ukrepi proti covidu so obremenili okolje – naokoli ležijo maske, med odpadki so skupaj s testi in njihovo embalažo še plastične rokavice in drugi odpadki. Odvrženi odpadki ne predstavljajo le estetske in ekološke težave, ampak tudi potencialen zdravstveni problem. Odvržene maske, higienski robčki ali testi so lahko polni bakterij in virusov, s katerimi lahko pridejo v neposreden stik ljudje, še posebej otroci, in psi. Ob ustreznih pogojih, na primer ob suši, se taki odpadki zelo dolgo ne razkrojijo. V naravi jih lahko najde divjad, ki jih privabi vonj, in na ta način se lahko vzpostavi t. i. reverzna zoonoza, ko se mikrob prenese s človeka na živali. Takšen prenos je bil dokazan tudi v primeru prenosa novega koronavirusa, eden izmed novejših primerov je povezan z industrijo vzreje nork na Danskem. Na ta način se v naravi lahko vzpostavi nov rezervoar patogenega mikroba. Zato odmetavanja odpadkov v naravo ne kaže spregledati. Starejše generacije se še spomnimo obdobja, ko smo v trgovino hodili s tekstilno vrečko ter vanjo zlagali papirnate »škrniclje « z moko, sladkorjem in drugimi izdelki. Kako zmanjševati količino embalaže? Embalaža, na primer plastične vrečke, uničujejo življenjski prostor v oceanih, uničujejo naše okolje. Ker je embalaža zagotovo prevladujoča v vseh kategorijah, je njeno omejevanje ključnega pomena za zmanjševanje porabe virov (surovine in energija ...) in onesnaževanja okolja. Zato je prehod na bolj krožno gospodarstvo bistvenega pomena tudi za izpolnitev ciljev iz programa za učinkovito rabo virov, ki je nastal v okviru strategije Evropa 2020 za pametno, trajnostno in vključujočo rast. V sistemih krožnega gospodarstva se dodana vrednost proizvodov ohrani čim dlje, odpadki pa se zmanjšujejo oziroma jih več ni. Viri se, potem ko se življenjska doba proizvoda izteče, ohranijo v gospodarstvu ter se lahko produktivno vedno znova uporabljajo in tako ustvarjajo dodatno vrednost. Večja in trajnostna izboljšanja učinkovite rabe virov so torej na dosegu roke in lahko prinesejo velike ekonomske koristi. Toda za prehod na bolj krožno gospodarstvo so potrebne spremembe celotnih vrednostnih verig: od spremenjene zasnove proizvodov prek novih poslovnih in tržnih modelov do novih načinov ravnanja potrošnikov. In predvsem novih načinov spreminjanja odpadkov v vir – v surovino za predelavo in ponovno uporabo. To pa pomeni popolno sistemsko spremembo in inovacije na tehnološkem področju in tudi na področju organizacije, družbe, metod financiranja in politik. Ja, hitro in dolgo bo treba ukrepati! Začeti pa moramo pri sebi, tudi pri ravnanju z embalažo. Za zmanjševanje le-te pa imamo vsi vsak dan veliko priložnosti. Med drugim se počasi vrača uporaba trajnostnih vrečk, ki ste jih omenili; v Centru ponovne uporabe dajemo zgled tudi za trajnejšo embalažo. Zavedati se moramo, da če bomo potrošniki povsod in dosledno zahtevali manj embalaže, se nam bodo proizvajalci in trgovci tudi prilagodili. V Sloveniji je leta 2020 nastalo 489 kilogramov komunalnih odpadkov na prebivalca (skupaj 1.026.010 ton), med njimi so tudi nevarni odpadki. Podatek, da smo ločeno zbrali 72,2 odstotka vseh teh odpadkov, nas torej opozarja, da se moramo še krepko popraviti ... Ločevanje odpadkov je v vsakem primeru nujno – biološki odpadki se razgrajujejo drugače kot na primer plastika ali papir. Predvsem pa je treba biti pozoren pri nevarnih odpadkih. V gospodinjstvih se srečujemo z veliko količino le-teh – to so čistila, olja, kemikalije, pralni in kozmetični pripomočki, baterije, razne kisline, zdravila, elektronska oprema itd. Te snovi so lahko vnetljive, jedke, eksplozivne, strupene ali radioaktivne. Zdravila, ki bi jih sicer zavrgli, sprejemajo lekarne, ki jih kontrolirano uničijo. Skratka, pri ločevanju moramo biti zelo pozorni in dosledni. Koliko pa lahko starejši pripomoremo k varovanju okolja? Ker je ločevanje odpadkov še zlasti v večstanovanjskih blokih problem, smo vzpostavili »svetovalne nadzore«. Zaupali pa smo jih starejšim stanovalcem oziroma prebivalcem v posameznem okolju. Starejši so več doma, poznajo ljudi in njihove navade, zato so bili v pomoč izvajalcem javne službe pri ozaveščanju o pravilnem ravnanju z odpadki. Seveda smo jih predhodno dobro podučili, stanovalci pa so bili z njihovo vlogo seznanjeni z obvestili. Tako so vedeli, na koga se obrniti, če so bili v dilemi, kam odložiti posamezne gospodinjske odpadke. Še vedno je ta oblika zelo koristna tako za starejše, ki so v vlogi svetovalcev, kot za uporabnike, ki imajo težave pri prepoznavanju pravil. Starejši so kot inštruktorji in kot potrošniki vključeni tudi v CPU, mar ne? V centrih sodelujejo starejši predvsem pri prenašanju in inštruiranju različnih spretnosti in veščin, kot so šivanje pri popravilih, kvačkanje, pregled tehnične opreme, ki jih mlade generacije ne poznajo več. Ker so še zlasti tekstilni izdelki tako poceni (in temu ustrezno slabe kakovosti), jih potrošniki ob poškodbi raje zavržejo, kot da bi jih popravljali. Z vidika okoljskih bremen je to velik problem. Zato vedno več tekstilnih izdelkov popravijo. Hkrati pa pri vse večjem kopičenju odpadkov, še zlasti tekstilnih, opozarjamo na sistem krožne rabe, s čimer neposredno zmanjšujemo onesnaževanje. Oblačila in drugi izdelki »iz druge roke« tako niso več ožigosani z revščino, ampak z odgovornim odnosom. Na drugi strani pa je pomembno, da starejši poznajo možnost ponovne uporabe, ker lahko na ta način privarčujejo, saj najdejo v centrih lepe izdelke – od pohištva do aparatov po solidni ceni, ki jih morda celo spominjajo na njihovo mladost. Vpliv na okolje imamo vsi, moč spreminjanja okoljske politike pa je na strani odločevalcev. Kaj bi jim svetovali? Ker je ponovna uporaba veliko več kot le trend, lahko povem, da se ta krožni način življenja počasi uporablja tudi na ravni države. Je pa to odvisno od posameznikov – odločevalcev, kako razumejo varovanje narave v resnični situaciji, ne le na papirju. Ni namreč dovolj, da natisnemo letake in na družbenih omrežjih zatrjujemo, kako zelo si želimo varovati okolje in kako zelo podpiramo krožno gospodarstvo, v praksi pa ničesar ne storimo. Ponovna uporaba se udejanja največ pri oblačilih, gospodinjskih aparatih in kuhinjskih pripomočkih, športni opremi, pohištvu. Skratka, lahko jo udejanjimo v načinu življenja. Tako pri fizičnih osebah kot pri pravnih, ki lahko izdelke usmerijo v ponovno uporabo, ne med odpadke, in vplivajo na to, da omejijo porabo naravnih virov in deviških materialov. Za zmanjšanje odpadkov je nujno ozaveščanje državljanov glede odgovornejšega in preudarnejšega nakupovanja; da bo manj hitrih nakupov, manj potrošniškega razmišljanja in sledenja reklamam ter akcijam z nenehnimi popusti. Ko vidimo v trgovini kos oblačila, ki stane en evro, bi se morali vprašati, kako je to mogoče in ali je to spodobno. Zato sta ponudba v CPU in krožna raba virov ključnega pomena – za obvladovanje ropanja narave, kar služi pohlepu posameznikov in organizacij, ki jim ni mar za naravo, za ljudi in naš bivalni prostor. Mnenje, da vsak sam pri tem ne more ničesar narediti, pa ne drži. Potrebovali bi več ozaveščanja o tem, da okoljski problemi doma in po svetu zadevajo vsakega od nas vedno in povsod – v mestih in vaseh, gorah, morju ... Naravni življenjski prostori se krčijo, ker je prebivalstva vedno več in potrebuje prostor za gradnjo in pridelovanje hrane. Podnebne spremembe generirajo nove migracije za vodo, hrano, preživetje. In kot da se človeštvo ni ničesar naučilo iz napak, ki so v imenu agresivnega razvoja povzročale škodo planetu, so zato, ker hočejo nerazvite dežele dohiteti razviti svet, še vedno ogroženi mnogi krhki in pogosto edinstveni življenjski prostori. Odgovor na probleme, ki jih navajate, je svetovno gibanje »freegani«, saj spreminja filozofijo potrošništva. Kako? Privrženci tega gibanja nasprotujejo materializmu, potrošniškemu pohlepu in konformizmu današnje družbe. Odvržene in predelane predmete kupujejo zato, da udejanjajo svoja okoljska načela, ne pa zaradi pomanjkanja denarja. Med pristaši tega gibanja so ljudje vseh poklicev in starosti. CPU je del tega svetovnega gibanja, ki zagovarja stališče: zakaj bi kupovali novo, če lahko uporabimo zavrženo, torej že obstoječe, in tako zmanjšujemo količino odpadkov. Pri tem nudimo profesionalno podporo, saj zavržene izdelke, kot so oblačila, pohištvo, gospodinjski aparati, knjige, obutev itd., pripravimo za ponovno uporabo, da so lahko popoln nadomestek nečesa novega. Med freegani je k sreči tudi vse več mladih, ki svoj življenjski slog oblikujejo skupaj z nami. Njim (in vsem drugim) so namenjene učne delavnice in praktične naloge s področja poznavanja možnosti popravil in vzdrževanja izdelkov ter vedno najbolj obiskana delavnica brskanja po elektronskih izdelkih. Tako lahko pogledajo v notranjost naprave, ki jo sicer uporabljajo. Zato je obisk CPU in praktične delavnice vedno doživetje za staro in mlado. Zavedanje, da lahko vsak med nami že z majhnimi koraki spreminja stvari na bolje, nakazuje pravo smer. Ali že vidite luč na koncu predora? Veseli me vsako novo spoznanje in vsak korak vsakega posameznika, ki se zaveda usodnosti okoljskih in družbenih problemov in se zato obnaša in deluje odgovorno. Za napredek na tem področju pa si želim prihodnost, kjer ne bo večnega konflikta med ekologijo in ekonomijo. In želim si, da bomo vedeli, kakšne bodo prihodnje in neposredne posledice naših dozdevnih rešitev. Spremembe namreč ne bodo tekle v pravo smer, dokler ne bomo razumeli, kako se nove resničnosti, ki jih doživljamo, razlikujejo od tistih že obstoječih.


source: CulturaX

text: PUBLIKACIJA VRTCA ŠENTILJ IN VRTCA CERŠAK 2020/21 - PDF Brezplačen prenos Download "PUBLIKACIJA VRTCA ŠENTILJ IN VRTCA CERŠAK 2020/21" Matija Toplak 1 OŠ RUDOLFA MAISTRA ŠENTILJ VRTEC ŠENTILJ IN VRTEC CERŠAK PUBLIKACIJA VRTCA ŠENTILJ IN VRTCA CERŠAK 2020/21 NE POZABI, DA RAD DELAM POSKUSE. TAKO SE UČIM. PUSTI MI TO VESELJE. NE NAREDI ZAME TEGA, KAR ZMOREM SAM. NE POZABI, DA POTREBUJEM ZELO VELIKO RAZUMEVANJA IN OPOGUMLJANJA. (Nasveti otroka odraslim) Ravnateljica: MIHELCA FAJS Pomočnica ravnateljice za vrtec: PETRA KAŠMAN JELENKO Vodja Vrtca Ceršak: BARBARA ŠKERLEC 2 VIZIJA VRTCEV ŠENTILJ IN CERŠAK V naših vrtcih si prizadevamo zagotavljati pogoje, v katerih se bodo otroci počutili varne, sprejete in spoštovane. Svoje poslanstvo uresničujemo s spodbudnim učnim okoljem, v katerem imajo otroci priložnost izražati svoje želje in interese. Ob tem pridobivajo znanje, spretnosti in navade. Vzgojno delo gradimo na otrokovih zmožnostih in omogočamo veliko prostora za raziskovanje, pridobivanje novih doživetij, iskanje lastnih poti, razmišljanja, igre in učenja ob igri. Otrokom omogočamo spoznavanje o medsebojni različnosti, spoštovanje drugačnosti kot ene temeljnih vrednot, ki bogatijo vsakega posameznika. Otroška igra je tista, ki na najbolj naraven način spodbuja otrokov razvoj in učenje. Zadovoljstvo otrok, staršev in zaposlenih dosegamo s kvalitetnim medsebojnim sodelovanjem, izobraževanjem in z veliko dobre volje. 3 POSLOVNI ČAS VRTCEV VRTEC ŠENTILJ Mladinska ul Šentilj Tel.: 02/ ali 031/ Odpiralni čas: Vodja vrtca: Petra Kašman Jelenko Vrtec je odprt tudi v juliju in avgustu. VRTEC CERŠAK Delavska ul Ceršak Odpiralni čas: Vodja vrtca: Barbara Škerlec Tel.: E-pošta: Meseca avgusta je vrtec zaprt. V primeru manjšega števila prijavljenih otrok pa tudi med ostalimi počitnicami. 4 ORGANIZIRANOST Vrtec Šentilj in Vrtec Ceršak sta organizacijski enoti javnega zavoda OŠ Rudolfa Maistra Šentilj, Mladinska ul. 13. S je v Vrtec Šentilj in v Vrtec Ceršak vpisanih 185 otrok v 11-ih oddelkih. VRTEC ŠENTILJ VRTEC CERŠAK 160 otrok 32 otrok 10 oddelkov 2 oddelka VRTEC ŠENTILJ - ODDELKI STAROST OTROK IME SKUPINE ŠT. OTROK leti ŽOGICE 6* leti ZVEZDICE 7* leti BALONČKI leta LUNICE leta DEŽNIKI leta SONČKI let MLINČKI let COPATKI let KLOBUKI let (oddelek v šoli) KORENJAKI 22 * * med letom se bodo vključevali še otroci z evidenčnega seznama. VRTEC CERŠAK ODDELKI STAROST OTROK IME SKUPINE ŠT. OTROK leta CEPETAVČKI let PEDENJPEDI 19 5 SISTEMIZACIJA DELOVNIH MEST V OBEH VRTCIH VRTEC ŠENTILJ -STROKOVNI DELAVCI ODDELEK VZGOJITELJICA VZGOJITELJICA - POM. VZGOJITELJICE leti Alenka Zemljič Barbara Ferk leti Cvetka Jaunik Sonja Bešter leti Nataša Šauperl Zdenka Kramberger leta Heidi Elizabeth Veber Andreja Reisman leta Mirjana Šef Berce Milena Horvat leta Anja Unger (Nina Tucelj) Brigita Majhenič let Maruša Mavrič Bojana Štanc let Petra Bohl Jadranka Kikl let Ksenija Breg Iza Herega let Bernarda Brec Ines Nerat PETRA KAŠMAN JELENKO opravlja dela in naloge pomočnice ravnateljice. Ima 8 urno obvezo dela z otroki na teden, ki jo opravlja v skupini KLOBUKOV. MARIJA EFERL je dodatna strokovna delavka, vzgojiteljica predšolskih otrok - pomočnica vzgojiteljice. TEHNIČNO OSEBJE KUHINJA ANITA ŠKERGET (razdelilna kuhinja) DELOVNI ČAS ČIŠČENJE MARTA KOCBEK, MARJANA ROMIČ DELOVNI ČAS VRTEC CERŠAK - STROKOVNI DELAVCI ODDELEK VZGOJITELJICA POM. VZGOJITELJICE let Vesna Brenholc Brigita Belšak let Barbara Škerlec Heidi Rošker 6 TEHNIČNO OSEBJE KUHINJA in ČIŠČENJE DELOVNI ČAS JELKA HAUC in HIŠNIK DELOVNI ČAS DUŠAN GOJIĆ Opravlja dela hišnika v obeh vrtcih, prevaža kosila za oba vrtca iz centralne šolske kuhinje. POTEK DNEVA V OBEH VRTCIH ČAS DEJAVNOSTI prihod otrok, spontana igra zajtrk dejavnosti s področja kurikuluma, spontana igra, bivanje na prostem (11.00)** kosilo počitek, dejavnosti s področja kurikuluma in spontana igra (16. 00)* malica, igra, odhod domov ** kosilo v jasličnih oddelkih SVETOVALNO DELO Svetovalna delavka VALERIJA SOBOČAN (JASNA POTISK) spremlja razvoj otrok v skupinah in pomaga strokovnim delavkam in staršem ob morebitnih težavah pri otrocih. V vrtec prihajata specialna pedagoginja MATEJA ROŽANC VALH in mobilna logopedinja SANDRA SEIFRIED. V obeh vrtcih izvajata dodatno strokovno pomoč otrokom s posebnimi potrebami, ki so usmerjeni v program s prilagojenim izvajanjem na podlagi odločbe ali zapisnika multidisciplinarnega tima. PROGRAMI V VRTCU V vrtcu pojmujemo program kot organizacijo življenja in dela glede na čas, trajanje in prostor. V obeh vrtcih izvajamo naslednja dnevna programa: CELODNEVNI PROGRAM vzgoje in varstva z zajtrkom, kosilom in malico (do 9 ur); POLDNEVNI PROGRAM z zajtrkom in kosilom. 7 Večina otrok v celodnevnem programu pride v vrtec do 8. ure. Ta čas je namenjen predvsem sprejemu otrok, igralnim aktivnostim in drugim vzgojnim dejavnostim. Skozi dopoldne potekajo različne vzgojne dejavnosti, ki so načrtovane z vsebinami, cilji, sredstvi in potekajo v igralnicah, skupnih prostorih in na prostem. PRAZNOVANJA V VRTCU rojstni dnevi otrok, teden otroka, praznik jeseni kostanjev piknik, veseli december, norčavi pust, pozdrav pomladi, materinski dan zaključki projektov in zaključek šolskega leta. Nekatera praznovanja bodo prilagojena in se bodo izvajala, v kolikor se bo stanje glede novega korona virusa izboljšalo. KURIKULUM ZA VRTCE Pojem kurikulum v vrtcu je vpeljan zato, ker je širši in celovitejši od pojma vzgojni program. V kurikulumu za vrtce so prepoznavna temeljna načela in cilji predšolske vzgoje kot tudi spoznanje, da otrok dojema in razume svet celostno, da se razvija in uči v aktivni povezavi s svojim socialnim in fizičnim okoljem, da v vrtcu z vrstniki in odraslimi razvija lastno družbenost in individualnost. Kurikulum za vrtce vključuje dejavnosti, ki jih razvrščamo v naslednja področja: GIBANJE, JEZIK, UMETNOST (plesna, likovna, glasbena, avdiovizualna, dramska), DRUŽBA, NARAVA, MATEMATIKA. 8 DRUŽBA otroci postopoma spoznavajo bližnje družbeno okolje in hkrati dobivajo pogled v širšo družbo. Pridobivajo konkretne izkušnje uresničevanja temeljnih človekovih pravic in demokratičnih načel. NARAVA otrok spoznava živali, rastline, predmete in pojave okoli sebe. V okviru področja si razvija sposobnosti za dejavno vključevanje v obdajajoče fizično in družbeno okolje ter ustvarjanje zdravega in varnega življenjskega okolja in navad. MATEMATIKA otrok se v vsakodnevnem življenju že zelo zgodaj srečuje z matematiko, saj ima npr. pregled nad svojimi igračami, oblačili, vsakdanjimi predmeti, ki jih prešteva, meri, primerja, razvršča, sestavlja, prikazuje s simboli, jih poimenuje in se o njih pogovarja. Tako navedeno področje vključuje dejavnosti v vrtcu, ki otroka spodbujajo, da v igri pridobiva izkušnje, spretnosti in znanja. GIBANJE gibalni razvoj poteka od naravnih in preprostih oblik gibanja (plezanje, hoja, tek, skoki, poskok ) do sestavljenih in zahtevnejših športnih dejavnosti. V predšolskem obdobju otroci z igro pridobivajo raznovrstne gibalne izkušnje, ki jim prinašajo veselje in zadovoljstvo. JEZIK spoznavanje in razumevanje jezika kot temeljne lastne identitete. Otroci se v tem obdobju učijo izražati izkušnje, čustva, misli in razumeti sporočila drugih, spoznavajo se s pisnim jezikom. UMETNOST otrok je na področju umetnosti izumiteljski in ustvarjalen, ko odkriva jezikovne strukture, ko artikulira vsebine, ko zamišlja in oblikuje sliko, pesem, igro, ples. PROJEKTI IN DRUGE DEJAVNOSTI ZBIRANJE KARTUŠ, TONERJEV; PREDŠOLSKA BRALNA ZNAČKA PALČEK BRALČEK, IN BRALNI NAHRBTNIK, PROJEKT POKLICI, PROJEKT GOZDNI VRTEC (Vrtec Ceršak in Korenjaki), DELAVNICA MEDIMEDO, ŠPORTNI PROGRAM MALI SONČEK, CICI VESELA ŠOLA. SODELOVANJE NA RAZLIČNIH NATEČAJIH, SODELOVANJE Z LOKALNIMI DRUŠTVI IN ORGANIZACIJAMI (PGD Šentilj, VDC Polž, Policijska postaja Šentilj, Medgeneracijski center Šentilj) 9 DODATNE IN OBOGATITVENE DEJAVNOSTI FOLKLORA, PEVSKI ZBOR, TEČAJ NEMŠKEGA JEZIKA, ŠPORTNA VADBA ŠPORTNI JUNAK, PLESNI TEČAJ, URE PRAVLJIC V VRTCU IN PRAVLJIČNE URE V KNJIŽNICI, GLEDALIŠKE PREDSTAVE ABONMA. Večina projektov, dodatnih in obogatitvenih dejavnosti se bo izvajalo po novem letu, v kolikor se bo stanje glede novega korona virusa izboljšalo. Izvajali bomo tudi druge projekte, ki jih bodo razpisala ministrstva in druge inštitucije tekom šol. leta. PREHRANA IN PREVENTIVNI ZDRAVSTVENI PROGRAM Prehrana je v vseh starostnih obdobjih pomemben vir zdravja, zato pri načrtovanju prehrane dosledno upoštevamo prehrambne normative in priporočila za zdravo prehrano otrok. Nudimo jim uravnoteženo, pestro, zdravo in higiensko neoporečno prehrano, ki vključuje vse glavne skupine živil in energijsko ustreza načelom zdrave prehrane. Glede na priporočila uvajamo nove oziroma manj znane jedi, veliko sadja, zelenjave ter polnovrednih žitnih izdelkov. Za otroke, ki iz zdravstvenih razlogov ne smejo uživati določenih jedi, pripravljamo različne diete. Celotna prehrana v vrtcu predstavlja tri obroke, skladno z dnevnim redom in obliko programa, v katerega je vključen otrok. Zagotavljamo takšno organizacijo življenja otrok, ki omogoča zdravo življenje in varno ter prijetno počutje otrok. Otroke navajamo na pitje nesladkanih pijač in navadne vode. SODELOVANJE S STARŠI S starši želimo ustvarjati partnerske odnose, zato bomo medsebojne vezi tkali: z individualnimi pogovori o otroku ob vpisu otroka v vrtec in v uvajalnem obdobju, na pogovornih urah enkrat mesečno in ob vsakodnevnih prihodih otrok v vrtec; na skupnih srečanjih s starši (roditeljski sestanki, izleti, pohodi, ipd.); s sodelovanjem staršev v oddelkih (vključevanje staršev v vzgojno delo, s predstavitvijo poklica, hobija), predstavitev vzgojnega dela staršem (nastopi, delavnice); s svetovanjem staršem, s predavanji na aktualne teme; s sodelovanjem staršev v svetu vrtca in svetu šole. Starši uresničujejo svoje interese v vrtcu tudi v svetu staršev, ki je sestavljen iz predstavnikov staršev vsakega oddelka. Obe enoti izmed članov sveta staršev izvolita enega člana v svet šole. OBVEZNOSTI STARŠEV Otrokove pravice zastopajo starši oziroma njihovi zakoniti zastopniki. Zakon 10 opredeljuje tudi naslednje obveznosti staršev do vrtca, ki so jih dolžni upoštevati: Vsi otroci morajo biti pred sprejemom v vrtec zdravniško pregledani pri specialistu pediatru. Potrdilo o pregledu oddajo starši v vrtcu. Starši morajo ob sprejemu otroka v vrtec vzgojiteljico opozoriti na posebnosti otrokovega zdravstvenega statusa, če le-ta ni razviden iz zdravniške dokumentacije, zlasti s tistim, ki lahko ogroža njegovo varnost ali varnost drugih otrok. Starši so dolžni posredovati zavodu telefonsko številko in druge podatke o tem, kje jih je mogoče najti in obvestiti v primeru nepredvidenih dogodkov. Starši so dolžni oddati otroka odgovorni osebi v vrtcu. Starši so dolžni voditi v zavod zdravega otroka. Če se ob sprejemu otroka ugotovijo morebitni prvi znaki obolenja (vročina, izpuščaji, bruhanje, hujši kašelj) je delavec, ki sprejema otroke, dolžan otroka odkloniti. Otroci ne smejo prinašati predmetov, ki bi lahko ogrožali otrokovo zdravje oziroma zdravje in varnost drugih otrok. Za osebne predmeta (nakit, igrače), ki jih otroci prinašajo v vrtec, odgovarjajo starši. Starši so dolžni upoštevati hišni red vrtca. Starši so dolžni priti po otroka in ga odpeljati v rednem delovnem času vrtca. Starši so dolžni sporočiti odsotnost otroka. Starši so dolžni redno plačevati oskrbnino. PRAVICE STARŠEV IN OTROK Vrtec je institucija, ki mora skrbeti za uresničevanje temeljnih otrokovih pravic. V demokratični državi zastopajo otrokove pravice starši oziroma njihovi zakoniti zastopniki. Otrokom, vključenim v javne vrtce, zagotavlja država možnost optimalnega razvoja ne glede na spol, socialno in kulturno poreklo, veroizpoved, narodno pripadnost, telesno in duševno konstitucijo, itd. Optimalen razvoj vključuje tudi možnost poglobljenega razvoja na določenem področju. Uresničevanje zahteve po enakih možnostih ni mogoče brez upoštevanja razlik in pravic do izbire in drugačnosti, ki jo mora omogočiti organizacija življenja in dela v vrtcu. Pri otrocih je to povezano z vzgojo za strpnost, solidarnost in odgovornost ter s postopnim razvijanjem duha, osebnih odločitev in avtonomne presoje. Javni vrtci so svetovnonazorsko nevtralni. Starši imajo pravico do vpogleda v program za predšolske otroke (kurikulum), do obveščenosti o življenju in delu v vrtcu in pravico do zaščite zasebnosti s poudarkom na varstvo osebnih podatkov. Starši imajo pravico do sodelovanja pri načrtovanju in organizaciji življenja v vrtcu in v skupini, pri tem morajo starši upoštevati meje svojega odločanja in ne smejo posegati v strokovno avtonomnost vrtca. Ob vstopu otroka v vrtec imajo starši pravico in dolžnost postopno uvajati otroka v vrtec. Za način uvajanja se dogovorijo v vrtcu. Starši lahko svoje interese uresničujejo preko sveta staršev. AVGUST, 2020


text: Ostanimo mladostni: Andrea Bonder: 9789612510145: Knjiga | Emka.si Knjige Osebna rast & zdravje Družina in zdravje Ostanimo mladostni . Avtor: Andrea Bonder Priročnik vsebuje informacije o tem, kako narediti nekaj zase in za svoje telo. Izbirate lahko med številnimi predlogi, recepti, športi, vajami za urjenje spomina in nasveti za sproščanje ter izberete tiste, ki najbolj ustrezajo vašim željam, potrebam in okusu. S pomočjo priročnika se naučite, kako preprosto je uresničevati zavestno sestavljen program boja proti staranju. Preberite, kako čim dlje ohraniti mlado telo in dobro telesno kondicijo. Vzdržljivost, veselje do življenja in mladosten videz v vseh življenjskih obdobjih! O avtorju - Andrea Bonder 9789612510145 Oglejte si več iz oddelkov: Knjige Osebna rast & zdravje Družina in zdravje Knjige Osebna rast & zdravje Telesnost in duhovnost, ezoterika Komplementarne terapije, zdravljenje in zdravje Mnenja kupcev


text: 24 praznična povabila stranke, ki ne bodo zlomila banke - Poroka - 2021 Povabilo za zabavo "Chateau" Z dovoljenjem iz papirja Morda vaši starši želijo vrstiti vrhunsko večerjo ali koktajl v čast vašega zaroka. V tem primeru poskrbite, da bo ta eleganten papirnat izdelek ostal na njihovem radarju. SHOP NOW: Vir papirja, ki se začne s 44 $ za 20 Povabilo za zabavo na zaročni stran "Fingerprint Heart" Z dovoljenjem Minteda Zasnovan tako, da izgleda kot mešanica vaših prstnih odtisov, rožnati srčni emblem je presladek, da bi se lahko pojavil navzgor. SHOP NOW: kovan, od 60 do 25 dolarjev Povabilo za zabavo "Rekla je da" Z dovoljenjem Zazzle Resnično ni zabava, dokler se zlati baloni z izjavami ne pojavijo, zato nastavite ton za zaročno praznovanje s kartico, ki se pokloni najboljšim okrasjem. SHOP NOW: Redwood & Vine for Zazzle, ki se začne pri 2,01 USD na kartico Povabilo stranke "Spojitev" Z dovoljenjem brezpapirne pošte Za bolj ključne zadeve je digitalno povabilo povsem dovolj. Vnesite brezpapirno pošto, zreli z dizajnerskimi e-spletnimi mesti, ki so ekskluzivni in ne vsebujejo prejetih sporočil, ki vam odvzamejo težav pri pošiljanju pošte. Poleg tega pridobite še: več kot je vaše naročilo, več boste prihranili in lahko preprosto shranite zavihke o vseh RSVP-jih s spletnega mesta. NAKUPUJTE ZDAJ: Kelly Wearstler za Post brez papirja, ki se začne pri 1 USD na kartico Povabilo za zabavno stran "Bling" Kovana povabila na zabavo naredijo oblikovanje lastnih izkaznic popolnoma brez zadržkov, zlasti z brezplačnim naslavljanjem prejemnikov in možnostjo dela s profesionalnim grafičnim oblikovalcem. Na tej posebni voščilnici ljubimo drobno kimanje vašemu poročnemu blingu, ki vam omogoča izbiro med tremi barvami in petimi različnimi oblikami obrobe. SHOP NOW: Lauren Chism za kovnico, ki se začne od 64 do 25 USD Predloga za povabilo za posel Z dovoljenjem AmyTarahDesigns Če vam je všeč, ga dodajte v zaloge za pisarniški material, stat. Dovolite, da se sklicevate na enega izmed najbolj priljubljenih uspešnic Beyonc ©, ki bo vaše najbližje in najdražje opozoril na prihajajoče praznike. SHOP NOW: Etsy, 11 USD za digitalno datoteko Povabilo "Zaročna srca" Z dovoljenjem PolkaDotPaperUK Pravimo, da je enostavnejše, bolje je, ko gre za pisarniški material za vašo zabavo. Bodite pozorni z malo simpatičnega in nekaj src, ki se lepo prilegajo nad pomembnimi logističnimi podrobnostmi. SHOP NOW: Etsy, 21 USD za digitalno datoteko Povabilo za angažirano zabavo "Bowling Pins" Pri teh papirnih izdelkih ne boste izpadli. Shranite kaligrafijo za vabila na poroko in ohranite kartice za zabavo na bolj lahki strani, še posebej za priložnostna druženja (kegljanje zagotovo spodbudili). Povabilo stranke "Bubbly" Šampanjec in praznovanje gresta ponavadi z roko v roki, zato zato ta zaročna izkaznica predstavlja popolno čudaško zabavo. SHOP NOW: Rebecca Brown za kovnico, ki se začne pri 64 $ za 25 "Končno!" Povabilo za stranke Z dovoljenjem AcetiDesignCo. Pokažite se ob dolgo pričakovanem ukvarjanju s pisarniškim materialom, za katerega je zagotovljeno, da bo privabil kmečke ali dva od udeležencev zabave. SHOP NOW: Etsy, ki se začne od 32 dolarjev za 10 Povabilo za zabavo v zimskem gozdu Pomislite, da so vabila za zabavo na jesenski zabavi poskrbela, še posebej, če gostite praznovanje na prostem. SHOP NOW: Redwood & Vine for Zazzle, ki se začne pri 2,55 USD na kartico Povabilo za zabavo z modro cvetlico Zabavno! Cvetni! Praznično! Ta lepa pisalna oprema nekoliko spominja na chinoiserie keramiko presenetljivo. Bonus: je okolju prijazen in nastane iz 100-odstotnih odpadkov potrošnikov. Povabilo za stranke "Tartuf" Za pare, ki iščejo kartice, ki ohranjajo nekaj formalnosti, ne da bi šli čez krov, smo našli tisto za vas. Ta elegantna pisalna oprema, ki ima nekoliko rahlo vibro, utira pot do prefinjene sedeče večerje. SHOP NOW: Chocomocacino za kovnico, ki se začne pri 64 $ za 25 Povabilo za zabavo "Deep Sea" Navtična poroka na možgane? Tema naj bo v skladu z morskimi piski. SHOP NOW: Navy Road Creative za Zazzle, ki se začne pri 2,65 USD na kartico Povabilo za zabavo z dvema vrstama Ne glede na to, ali se oba vežeta na kolesarske vožnje ali pa samo povabiš povabilo s kančkom muhavosti, boš težko našel eno čedalje od tega. SHOP NOW: Trbdesign za kovanec, ki se začne pri 64 $ za 25 "Ja!" Povabila stranke, ki jo pritisne folija Najprej pride ljubezen, nato... predlog in zaročna stranka ter torej poroka. V čast nevesti, ki je rekla da, se zaljubite v folijsko stisnjeno pastelno noto. SHOP NOW: Shirley Lin Schneider za Minted, ki se začne pri 77 $ za 25 Povabilo za zabavo s tiskanim zaobljenim tiskom "Emerald Cut" Z dovoljenjem BellesandBells Kaj ni ljubezen pri kartici, ki jo vzame zaročni prstan !? Stopite stran od silhuete pravokotnika za rezanje piškotkov za edinstveno predenje na predporočnih pisarniških izdelkih. SHOP NOW: Etsy, 22 USD za digitalno datoteko Povabilo za zabavo z "Diamond Ring" Za drugo digitalno povabilo ne glejte dlje, kot je ta edinstvena pisarniška oprema, ki ima minimalno zasnovo z očarljivo žarnico. SHOP NOW: Post brez papirja, ki se začne pri 1 USD na kartico Povabilo za zabavo z založbo "Zalogaj v bar" Zabave "na zalogi" so v porastu namesto standardnih poročnih tušev, zakaj torej ne bi uzakonili trenda za vašo zabavo, če ste tako naklonjeni? Konec koncev vsak par potrebuje dobro preskrbljen alkoholni arzenal. Povabila za stranke, ki jih pritisne folija Sip Sip Hooray Če želite pripraviti pred poročno kozarce za kozarec in namigniti na zabavno koktajl praznovanje, s svojimi gosti razširite nekaj (papirja) balončkov. SHOP NOW: Kelly Schmidt za Minted, ki se začne pri 77 $ za 25 Povabila za zabavo "I BBQ" Je žar na dvorišču + pivo z najbližjimi prijatelji in družino večja hitrost vaše zabave? Ne reči ničesar več. SHOP NOW: ZebraPress za Zazzle, ki se začne pri 1,90 USD na kartico Predloga za povabilo "Angažirana stranka" Z dovoljenjem MintyPaperieShop Sodobni pari, ta vam gre ven. Temno ozadje in razpoloženi cvetovi omogočajo, da se ta urejena predloga počuti (skoraj) na enak način s poročnimi vabili. SHOP NOW: Etsy, 4 USD za digitalno datoteko Povabila za stranke "Botanica" Povabite prijatelje in družino s kmečkim vabilom za zabavo, ki prečrta vse motive, navdihnjene v državi, od ozadja kamnitega laka do svetlih ilustracij nežne vrvice. SHOP NOW: Bonjour Berry za kovnico, ki se začne pri 65 $ za 24 Povabilo za zapleteno stranko "Luau" Z dovoljenjem ShopAlysonMade Mentalno prevažate goste v tropskem kraju s povabilom, ki ga navdihuje Havaji, ananas in vse, v pripravi na zabavo na dvorišču.


text: Prašno lakiranje je priljubljen proces za zaščito pločevine | Follow your dreams ... ← Materiali ovitka za Galaxy J7 določajo kakovost Lasersko pomlajevanje je zaželena storitev pri obeh spolih → Prašno lakiranje je priljubljen proces za zaščito pločevine Pri nas in tudi drugje po svetu obstajajo številna podjetja, ki nam ponujajo tudi prašno lakiranje. Ta vrsta lakiranja še vedno velja za najbolj priljubljen način zaščite pločevinastih delov iz navadne pločevine. Lakiranje najpogosteje poteka kar v lakirnici, za katero je pogosto značilno, da ima kar avtomatsko linijo za predpripravo ter ročno kabino za nanos prahu. Kljub številnim podjetjem pa je dobro izbrati tistega, ki je preverjeno in svoje storitve ponuja tudi na spletnem mestu. Eden od takih podjetij ima na svoji spletni strani navedene tudi številne prednosti in značilnosti, s katerim se ponaša prašno lakiranje. Prednosti in značilnosti prašnega lakiranja Odločili smo se, da kar preko spleta naročimo storitev prašno lakiranje. Podjetja, ki smo ga izbrali, nam že na vstopni spletni strani ponuja številne koristne informacije, ki so povezane s tovrstno obliko lakiranja. Prašno lakiranje je okolju povsem prijazno in ne povzroča prav nobenih škodljivih emisij v naše okolje. Prašni nanos je lahko precej bolj debel od konvencionalnega mokrega nanosa, ne da bi pri tem tekel lak. Vemo, da prašno lakiranje povzroča tudi veliko manj nevarnih odpadkov od drugih oblik ali pa vrst lakiranja. Izdelki, ki so lakirani na ta način, so dokazano bistveno bolj obstojni. S pomočjo slikovnega gradiva ter videa do še hitrejše odločitve Prašno lakiranje pa nam podjetje, ki ga bo opravilo za nas, prikazuje tudi v obliki različnega slikovnega materiala in tudi videa. Na slednjem si lahko ogledamo, kako prašno lakiranje poteka in na kaj vse mora biti pri tem pozoren delavec. Ne glede na to, katere vrste materiala bomo pri tem lakirali, je na koncu prav vsak izdelek tudi vrhunskega izgleda. Več pa tukaj https://www.bevec.si/prasno-lakiranje/.


text: dr. Mik Pavlovič - Dame pod koši dr. Mik Pavlovič 2 junija, 2020 7 junija, 2020 Nekdanji košarkar, trener, košarkarski funkcionar in upokojeni univerzitetni profesor S tem zapisom se želiva zahvaliti dr. Miku Pavloviču, enemu največjih košarkarskih strokovnjakov, ki nama je z informacijami in nasveti največ pomagal ter naju spodbujal pri nastajanju zapisov. Bil je aktivni igralec mariborskega Branika in kasneje ljubljanske AŠK Olimpije. Po igralski karieri je najprej deloval kot trener mladinskih in kasneje članskih ekip mariborskih in ljubljanskih košarkarjev. Kar šest sezon je zelo uspešno vodil košarkarje Olimpije in se z njimi uvrščal v sam vrh jugoslovanske košarke. Dolga leta je bil član Strokovnega sveta Košarkarske zveze Jugoslavije, nato pa je ta svet od leta 1977 do 1981 tudi vodil. V izobraževanju strokovnih kadrov je deloval od vsega začetka. Na fakulteti za šport je vodil višješolski študij za trenerje košarke, do leta 1990 je bil zunanji predavatelj na Fakulteti za telesno kulturo v Sarajevu, predaval pa je še v Zagrebu in Novem Sadu. Predaval je na različnih srečanjih in seminarjih. V pedagoški usposobljenosti je dosegal najvišjo raven strokovnjaka v košarki tako v Sloveniji kot v tujini. Objavil je več kot 50 publikacij in deset knjig. Skupaj z dr. Adijem Klojčnikom je napisal prvo slovensko košarkarsko knjigo Košarka za začetnike. Leta 1988 pa je izdal videokaseto A-B-C Košarke. »Vedno na vrhu in med prvimi«, je morda najpomembnejša in najbolj pričakovana knjiga za vse ljubitelje ljubljanske Olimpije. Dr. Mik Pavlovič je v njej opisal najpomembnejše dogodke, igralke in igralce, trenerje in funkcionarje, ki so ustvarjali klubsko in slovensko košarkarsko zgodovino v največjem slovenskem košarkarskem klubu Olimpiji, v legendarni dvorani Tivoli.


text: Preprosti nasveti za urejen dom » Behemot.si Ste ob nakupu novega stanovanja ali ob gradnji hiše sanjarili, da bi bil vaš dom videti takšen kot na fotografijah v revijah za arhitekturo in opremljanje? Gotovo je podobna urejenost pogost cilj, a če prostori niso namensko urejeni za fotografiranje, niso nikoli kot na sliki. Dom ni namenjen razstavi in občudovanju. Namenjen je bivanju, kar pomeni, da ne more biti nikoli povsem kot iz škatlice. Uporaba pač prinese svoje! Kljub temu pa lahko poskrbite, da je dom videti urejen, zaradi česar se boste v njem dobro počutili, prav tako pa ne bo zagat, kadar pridejo nenapovedani obiski. Triki za urejen in pospravljen dom 1. Čistoča tal bistveno vpliva na občutek urejenosti doma. Če ne želite vsak dan sesati, potem vsekakor velja, da je smiselno vložiti v robotski sesalnik, ki bo vsaj bivalne prostore očistil kar takrat, ko vas ni doma. 2. Zmanjšajte kramo na odlagalnih površinah. Vsaka ravna ploskev hitro postane odlagališče, a če so miza, pult, omarice, police, klubska mizica in podobno založeni, potem je dom videti neurejen ter »natlačen«. Poiščite boljše kotičke za odlaganje stvari! 3. Dodajte zelenje. Dom je hitro videti hladen in neprijazen, če v njem nimate rastlin. Gotovo boste dosegli večjo estetiko, če boste v dnevno sobo postavili veliko lončnico. 4. Uporabite opazne dodatke za dom, a ne pretiravajte s številom. Dom lahko hitro popestrite ter ga naredite bolj privlačnega, če dodate nekaj zanimivih dodatkov. Na klubsko mizico postavite velik okrasni krožnik ali okrasno svečo. Na jedilno mizo postavite opazen svečnik, lončnico ali vazo s cvetjem. Na steno obesite ogledalo z zanimivim okvirjem. Zofo obložite z zanimivimi okrasnimi blazinami. Pazite, da bodo dodatki barvno usklajeni, prav tako pa z njimi ne pretiravajte. 5. Dodajte barve, da vaš dom ne bo tako dolgočasen. V želji po moderni, minimalistični opremi, barve pogosto zanemarimo, a prav te so potrebne za občutek topline. Postavite v svoj dom pisan fotelj ali dodajte preprogo, pa bo vse drugače. 6. Ko kupujete omare za bivalne prostore, izberite takšne brez steklenih vratc. Kadar je omara zaprta le s steklom, se vidi v notranjost, zaradi česar v vitrini običajno pristanejo okrasni predmeti, saj za kaj drugega ni uporabna. Izberite raje vratca, skozi katera se ne vidi, da boste lahko v notranjost zložili čim več stvari, ki jih želite umakniti od pogledov. 7. Imate dovolj sobotnih dopoldnevov, namenjenih pospravljanju? Potem tega razdelite in vsak dan pospravljajte deset minut. V tem času se lahko marsikaj opravi. Enakih deset minut dela naložite tudi drugim družinskim članom, da bo vsakdo prispeval. Tako bo vaš dom vedno urejen, vaši vikendi pa bodo lahko namenjeni čemu bolj prijetnemu.


text: Soul Sanctuary: SeeRock Festival Avtor Mojca ob 21:05 ooo, superca, krasne fotke. Meni so festivali na prostem super, ker je zrak, ker je prostor. In se lepo vsedeš na travo in uživaš. Me je prav zanimalo kako so bili Gunsi v okrnjeni postavi. Sem prebrala in si nekako tako tudi predstavljam, da ob starih komadih pozabiš, da to ni čisti original, ampak vseeno te ponese v evforijo starih dni :)) Držim pesti za foto akreditacijo. 03. julij 2012 07:30 Vladka, hvala za lep komentar ... in ja Gunsi niso več to kar so bili, brez Slasha to pač ni to in tudi Axel ima na žalost veliko drugačen odnos do svojega občinstva kot včasih. Za akreditacijo pa bolj slabo kaže :( in kot sem videla je koncert razprodan!!! tako da sploh umapam, da bom lahko šla ... LP M


text: Predavanje Stipeta Hečimovića - Odmevi V sredo 29.5.2019 smo študijski krožek Sivka v sodelovanju s krajevno skupnostjo Podraga pripravili predavanje o užitnih divjih rastlinah. Predavanje je vodil biolog in zeliščar Stipe Hečimović. Zaradi tehničnih težav predavatelja smo predavanje pričeli z majhno zamudo, vendar brez skrbi, saj smo pozneje vse nadoknadili. Med čakanjem na predavatelja smo se posladkali z domačimi dobrotami, nekateri pa smo se malo sprehodili in v bližini nabrali rastline. Pozneje smo številne izmed njih spoznali bolj podrobno. Poučili smo se o njihovi kulinarični in zdravilni uporabi. Ste vedeli, da so iz korenine medvedje tace (Herhcleum sphindylium) vikingi izdelovali svoje pivo? Da je Ahil z rmanom (Achilea millefolium) zdravil svoje vojščake? Da je zvezdica (Stellaria media), ki jo imamo vsi za navaden plevel, zelo uporabna v prehrani? Vse to in še veliko več smo v dobri družbi in sproščenem vzdušju izvedeli na tokratnem predavanju. Tako smo pri študijskem krožku zaključil s srečanji in se podali v prihajajoče počitniške dni. Jeseni pa spet novim dogodivščinam naproti.


text: BAJESLOVNA BITJA NA GORJANCIH | KD Severin Šali Prepoznavnost in priljubljenost obmejnega hribovja Gorjanci je gotovo ohranil slovenski pisatelj Janez Trdina, neutrudni popotnik in zapisovalec običajev, značajev in ljudskih zgodb »Podgurcev«... Njegove Bajke in povesti o Gorjancih še danes negujejo pravljični preplet kulture, narave in bajeslovnih bitij. Vse to izpričuje pristno življenje in duhovno bogastvo Uskokov, Dolenjcev in Belokranjcev. Z besedo »bajka« je poslovenjen tuji izraz »mytos«, ki označuje povesti poganskih religij. Bajke, pripovedke, legende in pravljice so oblike narodne pripovedne umetnosti in zato zelo dragocene... V Gorjancih je »Vukodlak« pošast s pasjo podobo, samo mnogo večja kakor pes. Ušesa ima dolga in tenko prirezana, na nogah pa ostre in dolge kremplje. Porastel je z gosto sivo dlako in ni tako hudoben kakor Pasjedlan. Volkodlak ima srednje dolg in črn rep, v katerem ima skrito vso svojo moč. Ponoči se klati po gozdu, podnevi pa ždi v globokih jamah in kuje hudobne naklepe proti ljudem. Volkodlak ima srednje dolg in črn rep, v katerem ima skrito vso svojo moč. Ponoči se klati po gozdu, podnevi pa ždi v globokih jamah in kuje hudobne naklepe proti ljudem. Včasih zavije tudi k človeškim bivališčem in gre na vas k ošabnim dekletom. Toda ne v živalski podobi, temveč kot človek. Volkodlak se namreč lahko spremeni tudi v krasnega mladeniča, ali pa v kakšno drugo bitje... V Hudi peči na Gorjancih je že od nekdaj domoval Škrat ali Škratlja. Ta hudobec je bil velik slepar, in nesrečo je želel vsakomur, tudi svojemu prijatelju. Ta spaka je bila majhne rasti, kakor kakšen desetletni otrok. V rokah je po navadi držal mošnjo zlatnikov, katere je podaril tistemu, ki je pokleknil pred njim. Torej je bil tudi častihlepen. Škrat je gorski duh, ki ga vidijo drvarji, lovci in drugi ljudje, ki prihajajo pogosto v gozd in v gore. Nekega dne, ko je sedel na skalah, visoko v Gorjancih, se je ponesreči tako hudo udaril v glavo, da je umrl. Od tistega časa so se pri teh skalah, ki jim sedaj pravijo Huda peč, ali hude pečine, vedno dogajale same nesreče. Pobilo se je nekaj krav, več košut in neka ženska... V starih časih so tudi na Gorjancih živeli velikani in ljudje so jih imenovali Ajdi. Imeli so človeško podobo, bili pa so strašno močni in veliki, vendar brez prave pameti. Prvi rod velikanov je živel na Zlati gori, od tam pa so se preselili tudi na Gorjance. Kadar so ruvali drevesa s koreninami vred, se je treslo in hreščalo po vsem Podgorju. Pogovarjali so se med seboj kar od gore do gore in če so si morali kaj sposoditi, so samo zaklicali in vrgli potrebno stvar z druge gore. Tudi po vodo niso hodili tako kot ljudje, s posodami, temveč so se samo nagibali z gore in pili vodo iz najbližjega studenca. Na vrhu Gorjancev pa še danes stoji velika skala, na kateri so ajdovski pradedi na njej darovali svojim bogovom mladeniča in njegovo nevesto. V globokem jarku, ki se razteza od Ravne gore pod Mirčevim križem, je nekdaj žuborel kristalno čist potoček. Pod Štembuhom je v soteski potoček v skale izdolbel krasne slape, ob katerih je bila naravna podzemska jama. V njej so prebivale tri čarovnice, ki so včasih bile rojenice. To je bilo v času, ko so začeli zidati kostanjeviški samostan. Ena izmed njih se je spremenila v vrano in odletela v dolino na oglede. Z grozo je ugotovila, da so ljudje začeli zidati cerkev – Zveličarjevo hišo. Čarovnice so sklenile, da tega pa ne bodo dopustile, in od tistega dne so vsako noč porušile vse, kar so zidarji preko dneva sezidali. Stari menih je spoznal, kaj mora storiti. Na gradbišču je zbral vse kostanjeviške meščane in okoliške tlačane in v naglici, dokler ni sonce zašlo za vodeniškim hribom, so sezidali stolp in vanj obesili zvon iz cerkve sv. Neže v Kostanjevici, ki ga je blagoslovil pobožen menih. Tedaj je prvič zapel zvon in njegov mili glas se je razlegal daleč v Gorjance. V tistem trenutku se je zaradi jeze čarovnic zrušilo pol Opatove gore, nastal je silen vihar, ki je lomil orjaške bukve, in potoček je izginil. Ko so si ljudje kasneje ogledali to razdejanje, so odkrili tri kamnite postave, stoječe tam nepremično za veke. In vse to lahko vidite še danes, če se povzpnete iz Orehovca v hrib... Nekje visoko na Gorjancih je bilo veliko skalovje, med njim pa se je širil Cvetnik, prav majhen vrtec, ves poln najlepših in dišečih rož. Težko ga je bilo najti, če pa je kdo zašel v ta Cvetnik, je bil popolnoma prevzet nad njegovo lepoto. Od takrat dalje ni več jedel niti pil, na povratek domov pa sploh ni pomislil. Tako je kmalu brez bolečin umrl. Toda ta raj na zemlji ni bil vedno takšen. V tej gorski kotlini so se razraščali plevel, trnje, osat in koprive. Tukaj se je naselil Vlah Elija, da bi v pobožni molitvi in pokori sklenil svoje življenje. Nekoč sta ga obiskala dva utrujena in bolna popotnika in prosila za jed in prenočišče. Vlah Elija je zaklal svojo kozo in jima spekel meso; še celo čutaro vivodinca, ki ga je hranil za bolne dni, jima je dal. Zvečer se uležeta v njegovo posteljo, puščavnik pa se je zadovoljil z ležiščem v nastelji. Potem se mu v sanjah prikažeta popotnika, obdana od nebeške slave! Eden je bil sam gospod Bog, drugi pa sv. Peter. Gospod Bog je rekel puščavniku Eliji: »Ker si bil usmiljen do naju, dam svoj blagoslov tebi in kraju, kjer prebivaš.« Ko se je puščavnik prebudil, popotnikov ni bilo več, kraj, kjer je prebival, pa se je spremenil v raj... Puščavnik se je tudi pomladil in živel še mnogo let na tem svetu. Cvetnik pa še dandanes priča o božji slavi in milosti! Vir : Bajke in pripovedke slovenskega ljudstva, Družba sv. Mohorja, Celje, 1930. Prejšnji prispevekDruženje z Ivanko Mestnik in gorjanskimi škrati pri MiklavžuNaslednji prispevekPREJEMNIK ZLATNIKA POEZIJE 2021 JE MILAN JESIH (1950)


text: Nov učbenik - Pravo javne uprave Znanstvena založba Fakultete za upravo je izdala nov učbenik Pravo javne uprave, avtorjev dr. Iztoka Rakarja in dr. Bojana Tičarja. Učbenik »Pravo javne uprave« je pregledno in sistematično delo, kjer so predstavljene osnove upravnega prava, temelji pravne ureditve in delovanja državnih organov, lokalne samouprave, nosilcev javnih pooblastil in izvajalcev javnih služb ter osnove pravnega položaja funkcionarjev, javnih uslužbencev in njihovega plačnega sistema. Učbenik je po svoji zasnovi sodobno študijsko gradivo z uporabnim stvarnim kazalom, ki želi prispevati k teoretični in praktični uporabi posameznih pravnih institutov, povezanih z javno upravo. Ključne značilnosti učbenika so jasnost in razumljivost izražanja, sistematičnost in preglednost, k čemur prispeva 58 shem in 40 tabel. Presega okvir slovenskega pravnega in upravnega prostora, saj poleg splošne teoretične obravnave institutov vsebuje elemente razvoja in primerjalne javne uprave.